Պավել Մամբերյան

Պավել Գրիշայի Մամբերյան (), հայ ազատամարտիկ։

Կենսագրություն 
Պավել Գրիշայի Մամբերյանը ծնվել է 1968 թվականի հունվարի 5-ին Հոկտեմբերյանի շրջանի Մրգաշատ գյուղում՝ գյուղացիականի ընտանիքում։ Սովորել է գյուղի միջնակարգ դպրոցում, որն ավարտելուց հետո ուսման է մեկնել Երևան, որտեղ սովորել է ՄՊՏՈՒ-ի առևտրի բաժնում։ 1986-1988 թվականներին ծառայել է խորհրդային բանակում։ Զորացրվելուց անմիջապես հետո անդամագրվել է Ղարաբաղյան շարժմանը։

Մարտական ուղին 
Մասնակցել է Վարդենիսի և Զանգեզուրի սահմանամերձ գյուղերի պաշտպանությանը։ 1990 թվականից պարտիզանական շարժման ամենաակտիվ մասնակցիներից էր՝ Շահումյանի շրջանում։ Ղեկավարել է «Եղնիկ» պարտիզանական ջոկատի հետախուզությունը։ Ուներ սպայական կոչում։ Իր ռազմական ունակությունների շնորհիվ կարողացել է լեռնական և անտառածածկ վայրերով անկորուստ տեղափոխել Շահումյանի շրջանի գաղթականներին։ 1993 թվականի հունիսի 16-ին Մարտակերտի շրջանի Հակոբ Կամարի գյուղի մոտ Պավելն իր ջոկատով ընկնում է շրջապատման մեջ։ Թվով տասնապատիկ անգամ գերազանցող թշնամին ցանկանում էր ոչնչացնել խումբը։ Թշնամու օղակի ճեղքում գտնվելով՝ Պավելն իր մի քանի ընկերներով փակում էր ճեղքվող խմբի թիկունքը և հենց այդ ժամանակ էլ ծանր վիրավորվում է։ Նույնիսկ այդ վիճակում նա շարունակում է հերոսաբար մաքառել ու կռվել, բայց այդ պահին թշնամու նշանառու գնդակից կտրվում է 25-ամյա երիտասարդ կյանքի թելը։

Անձնական կյանք 
Պավելն ամուսնացած էր։ Իր կյանքի ընկերուհուն ընտրել էր Արցախի հերոսամարտի օրերին։ Ունի մեկ դուստր՝ Նազիկը։

Պավել Գրիշայի Մամբերյանի անունով է կոչվել Մեծամոր ավանի մանկապարտեզներից մեկը։

Ծանոթագրություններ 

Հայ ազատամարտիկներ
Արցախյան պատերազմի մասնակիցներ հայկական կողմից